Ego Odo, Dux Burgundie, notum esse volo quod Willermus de Duismo elemosinam, quam fecerat pater suus Raynerius Domui Dei de Castellione, in presentia Godefridi, Lingonensis episcopi et aliorum multorum, vivente adhuc, et hoc ipsum concedente patre meo, Hugone duce, laudavit, atque concessit supradictus etiam tantum terre in Grandibosco, unde predicta facta fuerat elemosina quantum quatuor carrucis ad colendum sufficeret, et quidquid eidem domui Castellionis necessarium erat in campis, in aquis, in nemoribus ibidem adjacentibus. Concessit etiam in quantumcumque pater meus, sive heres ejus, quia dimidia potestas de Ennay sua erat, et ipse Willermus alteram medietatem ab ipso in feodum tenebat, elemosinam illam dilatare atque ampliare vellet, et ipse concedebat atque dilatabat. Hec omnia predictus Willermus in presentia nostra, et venerabilis Balduini, Noviomensis episcopi, qui eo tempore quo hec facta sunt abbas erat ecclesie Castellionensis, et Milonis, Teruannensis episcopi, qui hac de causa me adierant atque aliorum quorum nomina subscripta sunt, recognovit et confessus est. Recognovit etiam et confessus est alia dona que ecclesie Castellionensi fecerat, videlicet quicquid habebat in Hirces, et totum quod habebat in villa que dicitur Mommein, atque in ejus finibus. Asseruitque predictus Willelmus quod donum de Grandibosco, antequam dominam de Villemor uxorem duxisset, factum fuit. Cetera autem omnia antequam ab ipsa heredem haberet, anno scilicet ab incarnatione Domini 1145 nec dum transacto, omnes has supradictas donationes, in presentia mea et supradictorum episcoporum atque ducisse Marie recognoscens et confitens asseruit, sigilloque nostro et sigillo predicti episcopi Balduini munienda concessit. Ipse Willermus recognovit etiam quam concesserat ubique in omnibus finibus predicte potestatis, scilicet de Ennay, quicquid necessarium erat in pascuis, in nemoribus et fructibus eorumdem nemorum, ad omnes usus. Acta sunt autem hec omnia, regnante bone memorie rege Ludovico, hiis testibus: Milo, Teruannensis episcopus; Humbertus, capellanus ducis; Rainerius, capellanus episcopi Noviomentis; Aimo Rufus, Girardus de Aiseya, Pontius, Bartholomeus, cubicularius ducis. Testis fuit ipsa Ducissa.